Intersindical-CSC Administracions Públiques: de maig 2013
Si voleu llegir la primera entrega cliqueu aquí
Per fi va arribar a les nostres mans l’informe de la comissió d’experts (cliqueu aquí si us el voleu descarregar) que la setmana passada va anunciar la premsa, tot volent donar-nos una altra alegria. Després d’haver-lo llegit amb tot el detall que permet el seu redactat, dens, per no dir espès, us fem cinc cèntims de les conclusions que n’hem tret.
Les idees bàsiques que sembla que vol transmetre són: l’Administració és una cosa feixuga i encarcarada, plena de gent incompetent, sense talent i influenciada fortament per les directrius polítiques, amb massa garanties, que la porten a l’immobilisme, i amb un personal massa apalancat i que no genera valor afegit. Els serveis públics són complicats i cars i per això cal fomentar la col·laboració público-privada. A més, necessitem la introducció de codis de conducta que permetin posar un nou model de governança i organització. Això sí, cal internalitzar la intel·ligència i externalitzar el tràmit... Ai d’aquelles i aquells que hem anat superant oposicions per poder arribar tan sols a fer tramitació d’expedients, i per a més inri no hem tingut oportunitat d’anar a ESADE, EADA, IESE o coses per l’estil!
Sort que Funció Pública no els ha comprat la idea –esperem que no canviïn– de parer, perquè la recomanació és de reservar la condició de funcionari a les funcions directament connectades amb l’exercici de l’autoritat administrativa, aplicant amb criteri restrictiu la clàusula de reserva funcionarial.
L’informe ens parla també força de la funció directiva professional, per a la qual s’ha de definir un pla de formació. Suggereix tres nivells d’aquesta funció directiva: tots els llocs de Direcció General i de Subdirecció General, els llocs de direcció de les “agències”, que qualifica com d’”Administració instrumental” i els de direcció d’altres entitats sota el control de la Generalitat.
Publicat per CSC-FAP a 16:43 Cap comentari:
II Conveni del personal laboral de l'Ajuntament de la Pobla de Claramunt
Els delegats i delegades de la Intersindical-CSC del personal laboral de l'Ajuntament de la Pobla de Claramunt han signat dimecres 22 de maig el II Conveni Col·lectiu.
Tot i les dificultats actuals de les successives reformes laborals que han intentat desmuntar el dret a la negociació col·lectiva la Intersindical-CSC ha arribat a un acord amb l'alcaldia que permetrà garantir les condicions laborals dels treballadors i treballadores d'aquest ajuntament fins a l'any 2015.
La Intersindical-CSC és actualment l'única organització sindical amb representació en aquest ens amb un total de 3 delegats de personal i ja va iniciar les negociacions i signar el primer conveni col·lectiu que dotava al personal d'aquest ajuntament d'una reglamentació laboral fins aquell moment inexistent.
Publicat per CSC-FAP a 15:49 Cap comentari: